*proiect*

**REGULAMENTUL**

**privind organizarea și funcționarea Comisiei de monitorizare și analiză a cazurilor de violență în familie soldate cu deces sau cu vătămare gravă a integrității corporale a victimelor**

**CAPITOLUL I**

**DISPOZIȚII GENERALE**

**1.** Regulamentul privind organizarea și funcționarea Comisiei de monitorizare și analiză a cazurilor de violență în familie soldate cu deces sau cu vătămare gravă a integrității corporale a victimelor *(în continuare - Comisia de analiză)* stabilește scopul, rolul, structura și competența Comisiei de analiză, atribuțiile membrilor, drepturile și obligațiile acestora, modul de organizare și funcționare a Comisiei de analiză, procedura de selectare a cazurilor, mecanismul de cooperare interinstituțională a membrilor Comisiei și procesul de emitere a Raportului de analiză.

**2.** Scopul Comisiei de analiză constă în instituirea unui mecanism independent intersectorial de monitorizare și analiză a cazurilor de violență în familie, soldate cu decesul sau cu vătămarea gravă a integrității corporale a victimelor, menit să asigure realizarea produselor analitice referitoare la cazurile de referință, ca urmare a examinării obiective și multilaterale ale circumstanțelor, acțiunilor/inacțiunilor întreprinse, modul de intervenție și interacțiune între autoritățile responsabile de gestionarea cazului studiat, în vederea identificării lacunelor de ordin instituțional, organizatoric-operațional, normativ, precum și înaintarea propunerilor privind perfecționarea cadrului de reglementare, consolidarea eforturilor orientate la desfășurarea activităților pro-active de prevenire și îmbunătățire a mecanismelor de intervenție multidisciplinară din partea autorităților competente, fapt care va contribui la diminuarea fenomenului violenței în familie, acordarea și oferirea serviciilor calitative, prevenirea victimizării, precum și reeducarea și resocializarea agresorilor familiali.

**3.** Activitatea Comisiei de analiză nu implică: desfășurarea procesului penal, cercetarea procesuală a cazului, efectuarea urmăririi penale, desfășurarea cercetărilor/anchetelor de serviciu privind abaterile disciplinare comise de către angajații responsabili, și nu va influența adoptarea deciziilor în instanțele de judecată, ci doar va examina constructiv și multilateral circumstanțele și modul de intervenție și interacțiune între autorități, într-un anumit caz concret.

**4.** Obiectivele Comisiei de analiză sunt:

1) acumularea și sistematizarea informațiilor referitoare la cazurile de violență în familie soldate cu deces sau cu vătămare gravă a integrității corporale a victimelor după anul săvârșirii, consecințele survenite, calificarea juridică a faptei, caracteristicile victimei și agresorului (vârstă, gen, etnie, studii, loc de trai, ocupație, dependențe, etc.) locul, modul și circumstanțele infracțiunii săvârșite, precum și cauzele și motivele care au condus la comiterea faptei;

2) identificarea deficiențelor din sistem și de ordin practic în ceea ce privește intervenția și cooperarea specialiștilor în cazurile de violență în familie;

3) stabilirea cauzelor și condițiilor care au determinat sau care au declanșat cazul de violență în familie;

4) identificarea factorilor individuali (sociali, economici, culturali etc.) și organizaționali care au favorizat săvârșirea infracțiunii;

5) înaintarea propunerilor privind înlăturarea deficiențelor de intervenție și de cooperare interinstituțională, de prevenire și reducere a violenței în familie și a deceselor cauzate de aceasta, de monitorizare a proceselor judiciare și de resocializare sau reeducare a agresorilor, în vederea îmbunătățirii procesului de intervenție multidisciplinară și asigurării interoperabilității între autoritățile cu competențe de prevenire și combatere a violenței în familie;

6) elaborarea ghidurilor, recomandărilor și produselor analitice referitoare la fenomenul violenței în familie, care vor contribui la diminuarea numărului cazurilor de violență soldate cu deces sau cu vătămare gravă a integrității corporale a victimei, prevenirea victimizării și revictimizării, precum și reeducarea și resocializarea agresorilor familiali;

7) promovarea cooperării, interoperabilității și coordonării acțiunilor între instituțiile și actorii implicați în prevenirea și combaterea violenței în familie;

8) fundamentarea juridică a elementelor constitutive ale componenței de infracțiune privind violența în familie, prin prisma legii penale și a practicii judiciare, precum și în înaintarea unui set de recomandări sub aspect de *lege ferenda,* de natură să contribuie la sporirea ansamblului de măsuri preventive și de combatere a infracțiunilor în sfera relațiilor familiale, prin eficientizarea activității organelor de drept competente, precum și la perfecționarea practicii de aplicare a normei juridico-penale în domeniu.

**CAPITOLUL II**

**STRUCTURA COMISIEI DE ANALIZĂ**

**5.** Instituția coordonatoare a Comisiei de analiză este Ministerul Afacerilor Interne (în continuare – MAI).

**6.** Ministerul Muncii și Protecției Sociale (în continuare – MMPS) și Ministerul sănătății (în continuare – MS), dețin rolul de instituții supleante în cadrul activității Comisiei de analiză.

**7.** Comisia de analiză este formată din Președinte, Vicepreședinți, Secretariat și Biroul de lucru al Comisiei de analiză.

**8.** Președintele și Vicepreședinți Comisiei de analiză, sunt desemnați prin act administrativ, emis de conducătorul instituției coordonatoare a Comisiei de analiză, la nivel de Secretar de stat *(responsabili de domeniul de ordine și securitate publică din cadrul MAI, domeniul protecției sociale din cadrul MMPS și domeniul sănătății din cadrul MS)*.

**9.** Vicepreședinți Comisiei de analiză, sunt delegați de către autoritatea publică centrală din domeniul muncii și protecției sociale și din domeniul sănătății.

**10.** Biroul de lucru al Comisiei de analiză este format din membri, reprezentanți ai autorităților și instituțiilor abilitate cu competențe de prevenire şi de combatere a violenței în familie.

**11.** Membrii Biroului de lucru al Comisiei de analiză fac parte din următoarele servicii:

1) Poliție;

2) asistență socială;

3) de sănătate, inclusiv sănătate mintală;

4) medicină legală;

5) Procuratură;

6) probațiune;

7) sistemul judecătoresc;

8) educație;

9) asistență juridică garantată de stat;

10) organizații necomerciale (societatea civilă).

**12.** Ministerul Afacerilor Interne va delega în calitate de membri ai Biroului de lucru al Comisiei de analiză, reprezentanți din cadrul Direcțiilor de politici *(responsabile de domeniul ordine publică și de prevenire a criminalității)* și Inspectoratului General al Poliției *(specialiști din domeniul ordine publică, prevenire, investigații și urmărire penală)*.

**13.** Mandatul de membru al Biroului de lucru și Secretariatului Comisiei de analiză este exercitat din momentul aprobării actului administrativ de către conducătorul instituției coordonatoare a Comisiei de analiză. În caz de eliberare din funcțiile deținute, calitatea de membru al Comisiei va fi asigurată de către persoanele nou-desemnate în funcțiile respective, fără emiterea unui nou act administrativ.

**14.** Autoritatea sau instituția delegatară a reprezentanților în calitate de membri ai Biroului de lucru în cadrul Comisie de analiză, în funcție de structura organizațională și aria de competență a subdiviziunilor, este în drept să desemneze cel mult trei angajați, fiecare să acopere domeniile de competență funcțională.

**15.** Persoanele desemnate în calitate de membri ai Biroului de lucru și Secretariatului Comisiei de analiză, trebuie să dețină cunoștințe și aptitudini în domeniul prevenirii și combaterii violenței în familie, să cunoască și să aplice cadrul normativ aferent domeniului, să posede cunoștințe în domeniul de competență a instituției din care face parte, capabilitate de realizare a produselor analitice și să înainteze soluții pe domeniile de competență.

**CAPITOLUL III**

**ATRIBUȚIILE PREȘEDINTELUI, VICEPREȘEDINȚILOR ȘI BIROULUI DE LUCRU**

**16.** În exercitarea mandatului său, Președintele Comisiei de analiză are următoarele atribuții:

1) convoacă ședințele ordinare și extraordinare ale Comisiei de analiză;

2) selectează și dispune exprimarea votului de selectare a cazului propus spre examinare Comisiei de analiză;

3) în funcție de cazul selectat spre examinare, desemnează un membru al Biroului de lucru, responsabil de generalizarea informațiilor acumulate și sistematizate de către membrii Biroului de lucru, în vederea elaborării și prezentării Raportului de analiză a cazului supus examinării;

4) aprobă agenda ședințelor;

5) propune, sau, după caz, solicită implicarea specialiștilor competenți din cadrul altor autorități, instituții, organizații sau experți independenți la examinarea cazului;

6) semnează procesul-verbal al ședinței Comisiei de analiză;

7) aprobă Raportul de analiză a cazului supus examinării;

8) aprobă Raportul anual de activitate a Comisiei de analiză;

9) înaintează propuneri de redresare a lacunelor identificate;

10) asigură confidențialitatea informațiilor și protecția datelor cu caracter personal, devenite cunoscute în legătură cu examinarea cazului.

**17.** În absența Președintelui, atribuțiile acestuia sunt exercitate de către unul dintre Vicepreședinți ai Comisiei de analiză, desemnat de către Președinte.

**18.** În activitatea sa, membrii Biroului de lucru al Comisiei de analiză au următoarele atribuții:

1) examinează cazurile de violență în familie soldate cu deces sau cu vătămare gravă a integrității corporale a victimei;

2) propune Președintelui prin intermediul Secretariatului, cazuri pentru a fi selectate spre examinare în cadrul Comisiei de analiză;

3) studiază și sistematizează cazurile selectate spre examinare de Președintele Comisiei de analiză;

4) constată factori determinanți ai infracțiunii;

5) contribuie la luarea deciziei asupra cazului examinat în cadrul Comisiei de analiză;

6) formulează și înaintează propuneri urmare a examinării cazului;

7) contribuie la elaborarea ghidurilor (recomandărilor, procedurilor operaționale standard) pe domeniul de competență și la realizarea produselor analitice privind fenomenul violenței în familie.

**19.** Obligațiile membrului Biroului de lucru al Comisiei de analiză sunt:

1) să participe în cadrul ședințelor ordinare, de lucru și ședințe extraordinare;

2) să studieze permanent sinteza cazurilor de violență în familie, în special cele cu rezonanță social sporită și în funcție de caz, să înainteze propuneri pentru a fi incluse în ordinea de zi a ședințelor Comisiei de analiză spre expunere la vot, pentru a fi supuse examinării;

3) să generalizeze informațiile sistematizate și propunerile parvenite de la membrii Biroului de lucru al Comisiei de analiză, în cazul desemnării, responsabil de elaborarea Raportului de analiză a cazului supus examinării;

4) să expedieze Secretariatului Comisiei de analiză Raportul de analiză a cazului supus examinării definitivat, pentru realizarea lucrărilor de secretariat în vederea includerii spre examinare în ordinea de zi a ședinței Comisiei de analiză;

5) să examineze cazul selectat echidistant, obiectiv și multilateral;

6) să supună dezbaterilor și analizei cazurile selectate în cadrul Biroului de lucru al Comisiei de analiză;

7) să colecteze și să prezinte suplimentar în cadrul ședinței Comisiei de analiză documente și informații relevante pentru analiza cazului;

8) să înainteze propuneri de înlăturare a lacunelor identificate și să propună măsuri eficiente de redresare a situației, armonizare a cadrului normativ și desfășurare a activităților de prevenire primară, secundară sau terțiară;

9) să asigure confidențialitatea informațiilor și protecția datelor cu caracter personal, devenite cunoscute în legătură cu examinarea cazului.

**20.** Membrii Biroului de lucru al Comisiei de analiză sunt în drept să organizeze ședințe individuale, cu caracter informal, în vederea dezbaterii anumitor subtilități referitoare la cazul examinat, depășirea divergențelor existente, identificarea soluțiilor optime, atingerea consensului comun, precum și formularea concluziilor unice.

**CAPITOLUL IV**

**ATRIBUȚIILE ȘI DREPTURILE SECRETARIATULUI**

**21.** Secretariatul Comisiei de analiză este exercitat de către Direcția politici în domeniul ordinii și securității publice a MAI.

**22.** Secretariatul Comisiei de analiză, exercită următoarelor atribuții:

1) asigură suportul necesar în activitatea Comisiei de analiză și organizarea activității acesteia;

2) recepționează Rapoartele de analiză și materialele aferente referitoare la cazurile selectate spre examinare, elaborate de membrii Biroului de lucru desemnați responsabili de către Președintele Comisiei de analiză și le prezintă Președintelui Comisiei de analiză;

3) propune Președintelui Comisiei de analiză convocarea ședinței Comisiei de analiză și cazurile ce urmează a fi supuse analizei;

4) organizează și asigură desfășurarea ședințelor Comisiei de analiză;

5) informează membrii Biroului de lucru al Comisiei de analiză despre data și ora desfășurării ședințelor ordinare, de lucru sau extraordinare cu transmiterea agendei de lucru;

6) elaborează și prezintă Președintelui Comisiei de analiză agenda ședinței de lucru a Comisiei;

7) asigură prezența membrilor Comisiei de analiză și, după caz, a altor specialiști interesați, în procesul de examinare a cazului în cadrul ședinței Comisiei;

8) asigură colaborarea între membrii Comisiei de analiză, precum și interacțiunea cu subdiviziunile teritoriale competente, tangente la cazurile supuse examinării;

9) asigură întocmirea procesele-verbale ale ședințelor Comisiei de analiză și le prezintă Președintelui Comisiei spre semnare;

10) elaborează Raportul anual privind activitatea Comisiei de analiză, de comun cu membrii Biroului de lucru al Comisiei de analiză, în baza informațiilor prezentate de către aceștia, privind activitatea desfășurată;

11) asigură plasarea Raportului anual de activitate a Comisiei pe pagina web oficială a instituției coordonatoare a Comisiei de analiză;

12) expediază Raportul anual de activitate a Comisiei de analiză în adresa Consiliului coordonator interministerial în domeniul prevenirii și combaterii violenței în familie, al cărei activitate este monitorizată și coordonată de Ministerul Muncii și Protecției Sociale;

13) asigură confidențialitatea informațiilor și protecția datelor cu caracter personal, devenite cunoscute în legătură cu examinarea cazului.

**23.** În realizarea atribuțiilor sale, Secretariatul Comisiei de analiză are următoarele drepturi:

1) să propună implicarea specialiștilor competenți din cadrul altor autorități, instituții, organizații sau experți independenți la examinarea cazului;

2) să solicite de la membrii Biroului de lucru al Comisiei de analiză informații și materiale suplimentare relevante pentru elaborarea rapoartelor privind cazurile examinate, rapoartelor anuale de activitate, cât și pentru asigurarea lucrărilor de secretariat;

3) să consulte propunerile, pozițiile formulate sau opiniile înaintate cu reprezentanții autorităților, instituțiilor sau organizațiilor din sectorul asociativ interesate;

4) în funcție de deciziile adoptate în cadrul ședințelor Comisiei de analiză, să sesizeze autoritățile (organele) competente, privind înlăturarea lacunelor identificate și să propună măsuri eficiente de redresare a situației, armonizare a cadrului normativ și desfășurare a activităților de prevenire primară, secundară sau terțiară.

**CAPITOLUL V**

**COMPETENȚA COMISIEI DE ANALIZĂ**

**24.** Comisia de analiză va examina cazurile de deces sau de vătămare gravă a integrității corporale urmare a actelor de violență în familie calificate în temeiul:

1) lit. e1), alin. (2), art. 145 Cod penal – omorul intenționat săvârșit asupra unui membru de familie;

2) lit. a), alin. (3), art. 2011 Cod penal – faptele de violență în familie care au provocat vătămare gravă a integrității corporale sau a sănătății victimei;

3) lit. b), alin. (3), art. 2011 Cod penal – faptele de violență în familie care au determinat sinuciderea;

4) alin. (4), art. 2011 Cod penal – faptele prevăzute la art. 2011 alin. (1) sau (2), care au cauzat vătămarea gravă a integrităţii corporale sau a sănătăţii soldată cu decesul victimei;

5) art. 146 Cod penal – omorul săvârșit în stare de afect;

6) art. 156 Cod penal – vătămarea gravă ori medie a integrității corporale sau a sănătății în stare de afect.

**25.** Comisia va examina cazurile de omucidere, sinucidere sau de cauzare a vătămării grave a integrității corporale victimei pentru oricare din situațiile în care agresorul și victima:

1) sunt membri de familie în sensul art. 1331 Cod penal;

2) au locuit împreună la un moment dat;

3) au avut o relație extraconjugală;

4) făptuitorul urmărea sau persecuta victima din cauza sau în legătură cu natura intimă a relațiilor între aceștia.

**26.** Prioritar vor fi examinate cazurile în care victima este partenerul de viață al agresorului, copilul sau părintele acestuia.

**27.** Comisia de analiză va examina cazurile indiferent de etapa de desfășurare a procesului penal.

**CAPITOLUL VI**

**ACTIVITATEA COMISIEI DE ANALIZĂ**

**28.** Comisia de analiză își desfășoară activitatea în cadrul ședințelor ordinare, de lucru și ședințelor extraordinare.

**29.** Ședințele ordinare se vor organiza la începutul noului an și, după necesitate, trimestrial, în prima decadă a lunii următoare trimestrului precedent.

**30.** Ședințele de lucru se vor organiza ori de câte ori este necesar pentru a examina cazul selectat.

**31.** Ședințele extraordinare se vor organiza la solicitarea Președintelui, Vicepreședinților, a unui membru al Biroului de lucru al Comisiei de analiză, sau în caz grav sau de rezonanță social sporită. Ședințele extraordinare se vor organiza în cel mult 10 zile lucrătoare din momentul primirii deciziei sau producerii incidentului.

**32.** La fiecare ședință a Comisiei de analiză, se va întocmi un proces-verbal, extras care va fi expediat tuturor participanților în cel mult 10 zile din momentul desfășurării ședinței.

**33.** Comisia de analiză se va întruni în ședință ordinară la începutul noului an în scopul planificării activității, stabilirii sarcinilor de activitate și modului de cooperare interinstituțională.

**34.** Comisia de analiză se va întruni în cadrul ședințelor ordinare trimestrial, în vederea selectării cazurilor spre examinare, care prezintă interes din punct de vedere al scopului și obiectivelor Comisiei de analiză, precum și examinării Raportului de analiză a cazului selectat la ședința ordinară precedentă.

**35.** Secretariatul Comisiei de analiză, recepționează și generalizează toată informația sistematizată și expediată de către membrii Biroului de lucru al Comisiei de analiză referitoare la cazurile care prezintă interes și au fost propuse spre examinare, cu ulterioara prezentare Președintelui Comisiei de analiză. Președintele Comisiei de analiză va selecta în prealabil cazurile care prezintă interes și urmează a fi examinate.

**36.** Secretariatul Comisiei de analiză, va expedia, cu cel puțin 3 zile lucrătoare înainte de convocarea ședinței, membrilor Biroului de lucru al Comisiei de analiză toată informația recepționată și decizia prealabilă a Președintelui referitor la cazurile propuse spre selectare care prezintă interes și urmează a fi examinate.

**37.** Membrii Biroului de lucru al Comisiei de analiză se vor prezenta la ședință având propuneri formulate referitor la cazurile care urmează a fi selectate și examinate.

**38.** Decizia privind cazul care urmează a fi examinat se va adopta de către membrii Biroului de lucru a Comisiei de analiză cu votul majorității celor prezenți. Ședința se consideră deliberativă dacă la aceasta participă cel puțin 2/3 din numărul total de membri.

**39.** După adoptarea deciziei privind cazul selectat, în funcție de cazul supus examinării, Președintele Comisiei de analiză, desemnează un membru al Biroului de lucru al Comisiei de analiză, responsabil de generalizarea informațiilor acumulate și sistematizate de către membrii Biroului de lucru, precum și de elaborare și prezentare în cadrul Comisiei a Raportului de analiză a cazului supus examinării;

**40.** După selectarea cazului care urmează a fi examinat, Biroul de lucru al Comisiei de analiză va stabili criteriile de analiză și necesarul de informații de care au nevoie pentru a începe analiza acestuia în vederea identificării tuturor circumstanțelor.

Dacă informația deținută de către Comisia de analiză referitor la caz la momentul selectării acestuia este suficientă, analiza se inițiază necondiționat.

Dacă informațiile sunt insuficiente, se decide asupra volumului de informații, instituțiile competente de prezentare a informațiilor și termenii de executare.

**41.** Examinarea cazului se efectuează de către membrii Biroului de lucru al Comisiei de analiză în cadrul ședințelor Comisiei de analiză, stabilite de comun acord, în număr necesar pentru a elucida toate circumstanțele.

**42.** Membrul Biroului de lucru, desemnat responsabil de generalizarea informațiilor acumulate și sistematizate de către membrii Biroului de lucru, în cadrul Ședinței Comisiei de analiză va prezenta și va da citire Raportului de analiză a cazului supus examinării, pe care la elaborat, cu înaintarea propunerilor de rigoare.

**43.** Cazul supus examinării, poate fi studiat în prealabil de către membrii Biroului de lucru al Comisiei de analiză în cadrul unor ședințe individuale informale, în vederea dezbaterii opiniilor, depășirii divergențelor existente, identificării soluțiilor optime, atingerii consensului comun, precum și formulării concluziilor unice.

**44.** Activitatea Președintelui Comisiei de analiză, Vicepreședinților, membrilor Biroului de lucru și Secretariatului Comisiei de analiză nu este remunerată, iar munca prestată în cadrul Comisiei de analiză nu este retribuită.

**CAPITOLUL VII**

**SELECTAREA CAZURILOR PENTRU ANALIZĂ**

**45.** Comisia de analiză, în funcție de gravitatea, consecințele și rezonanța cazului, va examina cazurile de deces sau de vătămare gravă a integrității corporale a victimei urmare a actelor de violență în familie, care prezintă interes din punct de vedere al scopului și obiectivelor Comisiei de analiză.

**46.** Cazurile selectate pentru analiză, urmează să difere și să reflecte diverse scenarii, situații sau caracteristici specifice aferent relației între victimă și agresor, urmările survenite, vârstei și stării victimei și agresorului, numărului de victime și de agresori, modului de comitere a faptei, circumstanțelor specifice ale cazului, etc.

**47.** Comisia de analiză poate să decidă examinarea cazurilor care întrunesc anumite criterii specifice *(ex: în funcție de amploare, metodă, mijloacele aplicate, scop, vârstă, etc.)*. Criteriile de selectare se pot modifica anual, în funcție de scopul și necesitatea studierii pe larg a unor particularități privind violența în familie soldată cu deces sau cu vătămare gravă a integrității corporale a victimelor. În această situație, pot fi selectate și analizate cazuri săvârșite în anii precedenți.

**48.** Decizia privind tipul de cazuri care vor fi examinate pe parcursul anului, fie a diverselor cazuri, fie a cazurilor specifice, se va lua de către membrii Biroului de lucru al Comisiei de analiză în cadrul ședinței ordinare de la începutul noului an, cu votul majorității celor prezenți.

**CAPITOLUL VIII**

**PREZENTAREA INFORMAȚIILOR ȘI ASIGURAREA CONFIDENȚIALITĂȚII**

**49.** Membrii Biroului de lucru, expediază, prin intermediul Secretariatului Comisiei de analiză, în adresa membrului Biroului desemnat responsabil de către Președintele Comisiei, informațiile sistematizate și generalizate pe domeniul de activitate, privind cazul supus examinării în baza Formularului de colectare a datelor (conform anexei nr. 1 la prezentul Regulament), care cuprinde:

1) date despre fapta comisă, victimă și agresor;

2) circumstanțele stabilite la acel moment, măsurile întreprinse după comiterea faptei;

3) istoricul cazului – sesizările anterioare, măsurile întreprinse în cadrul sesizărilor anterioare, aplicarea sau dispunerea măsurilor de protecție a victimei, referirea victimei la servicii specializate sau organizații neguvernamentale, referirea agresorului către servicii specializate;

4) rapoartele de constatare sau expertiză medico-legală;

5) înregistrări făcute de prestatorii de servicii specializate victimelor violenței în familie sau de instituțiile care au oferit servicii presupusului agresor;

6) înregistrările efectuate de serviciul asistență socială care a oferit servicii victimei, agresorului;

7) informații despre examinarea și asistența medicală acordată;

8) etapa de intervenție în soluționarea cazului, modul de sesizare despre fapt, etc.;

9) alte date relevante pentru analiza complexă a circumstanțelor cazului.

**50.** Pentru fiecare caz studiat/examinat, este întocmit un formular separat. Formularul se completează cu date care sunt cunoscute la momentul prezentării informației. În cazul în care după expedierea formularului, apar circumstanțe noi, și care nu au fost reflectate anterior, executorul va expedia un alt formular cu datele noi relevate, fiind făcută mențiunea și referința corespunzătoare.

**51.** Instituțiile și autoritățile abilitate cu competențe de prevenire şi de combatere a violenței în familie, precum și alte entități publice sau private, vor prezenta informații solicitate de către Comisia de analiză aferent cazului examinat, în conformitate cu legea.

**52.** Toate informațiile care conțin date cu caracter personal, sau confidențiale, ori a căror dezvăluire poate aduce prejudiciu, vor fi blurate de către furnizorul de informații.

**53.** Circuitul informațiilor sau documentelor Comisiei de analiză, este asigurat prin intermediul Secretariatului Comisiei, în format electronic, la adresele guvernamentale ale membrilor Comisiei de analiză. Fiecare membru al Biroului de lucru al Comisiei de analiză este responsabil de corectitudinea și volumul informației expediate, precum și de veridicitatea datelor de contact, prezentate pentru uz în activitatea Comisiei.

**54.** Președintele Comisiei de analiză, membrii Biroului de lucru și Secretariatul Comisiei de analiză, precum și persoanele invitate pentru participarea la ședințele Comisiei, vor semna un Acord de păstrare a confidențialității (anexa nr.2).

**55.** Prin prisma confidențialității, sunt considerate confidențiale informațiile:

1) prezentate în baza formularelor de colectare a datelor;

2) înregistrările audio–video și procesele-verbale ale ședințelor Comisiei de analiză;

3) furnizate de către entitățile publice sau private, în baza solicitării membrilor Comisiei de analiză.

**56.** Membrii Comisiei de analiză sunt responsabili de asigurarea confidențialității informațiilor studiate, examinate. În caz de divulgare a datelor cu caracter personal, membrii Comisiei de analiză poartă răspundere în conformitate cu legislația.

**CAPITOLUL IX**

**RAPORTUL DE ANALIZĂ**

**57.** Membrii Comisiei de analiză participă la elaborarea Raportului de analiză a cazului și Raportului anual de activitate a Comisiei.

**58.** Raportul de analiză a cazului reprezintă sumarul evaluării cazului care a fost selectat pentru examinare, fiind întocmit la finele procesului de examinare de către membrul Biroului de lucru al comisiei de analiză, desemnat de către președintele Comisiei.

**59.** În Raportul de analiză a cazului sunt reflectate aspecte privind:

1) modul de comitere a faptei, urmările survenite;

2) date despre victimă și agresor, natura relației;

3) autoritățile implicate în examinarea cazului;

4) circumstanțele stabilite, lacunele identificate în interacțiunea autorităților competente de examinarea cazului;

5) cauzele și condițiile care au contribuit, facilitat sau determinat apariția decesului sau vătămării grave a integrității corporale urmare a actelor de violență în familie;

6) propunerile membrilor Biroului de lucru al Comisiei de analiză privind înlăturarea lacunelor și deficiențelor identificate și măsurile eficiente de redresare a situației, armonizare a cadrului normativ și desfășurare a activităților de prevenire primară, secundară sau terțiară, precum și îmbunătățirea cooperării interinstituționale.

**60.** Raportul de analiză a cazului se aprobă de către Președintele sau unul din Vicepreședinți ai Comisiei de analiză desemnat de către Președinte și se păstrează de către subdiviziunea competentă de management al documentelor, conform prevederilor actelor normative aplicabile în cadrul MAI, pe un termen de 4 ani, după care se supune procedurii de nimicire.

**61.** Raportul anual de activitate reprezintă un sumar al activității desfășurate de către Comisia de analiză în anul precedent, cu statut de recomandare. Raportul anual de activitate se întocmește până la data de 30 martie al anului următor.

**62.** În Raportul anual de activitate sunt prezentate informații privind:

1) numărul cazurilor analizate;

2) date generale ale cazurilor: fapta, modul de comitere, victima, agresorul;

3) circumstanțele stabilite;

4) lacunele și deficiențele identificate;

5) carențele care urmează a fi excluse din activitatea instituțiilor;

6) propunerile privind redresarea situației, inclusiv de modificare a cadrului normativ existent.

**63.** Raportul anual de activitate se face public, cu plasarea acestuia pe pagina web oficială a instituției coordonatoare a Comisiei de analiză, cu respectarea prevederilor legale referitor la protecția datelor cu caracter personal.

**64.** Raportul anual de activitate se expediază în adresa Consiliului coordonator interministerial în domeniul prevenirii și combaterii violenței în familie, instituit prin Hotărârea Guvernului nr. 72/2012, cu elucidarea lacunelor de ordin normativ identificate, precum și înaintarea propunerilor privind perfecționarea cadrului legal cât și consolidarea eforturilor orientate la desfășurarea activităților de prevenire.

**65.** Urmare a celor constatate, Biroul de lucru al Comisiei de analiză, după caz, va iniția procedura de elaborare a ghidurilor de cercetare, produselor analitice și a recomandărilor referitoare la cazurile de violență în familie soldate cu deces sau cu vătămare gravă a integrității corporale a victimei și să promoveze cooperarea, interoperabilitatea și coordonarea acțiunilor între instituțiile implicate în prevenirea și combaterea violenței în familie.